Document ID: 32009D1022

NEUVOSTON TÄYTÄNTÖÖNPANOPÄÄTÖS,
annettu 15 päivänä joulukuuta 2009,
luvan antamisesta Viron tasavallalle soveltaa yhteisestä arvonlisäverojärjestelmästä annetun direktiivin 2006/112/EY 167 artiklasta poikkeavaa toimenpidettä
(2009/1022/EU)
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen,
ottaa huomioon direktiivin 2006/112/EY (1) ja erityisesti sen 395 artiklan 1 kohdan,
ottaa huomioon komission ehdotuksen,
sekä katsoo seuraavaa:
(1)
Viron tasavallalle, jäljempänä ’Viro’, on neuvoston päätöksellä 2007/133/EY (2) annettu direktiivin 2006/112/EY 167 artiklasta poikkeava lupa lykätä arvonlisäveron vähennysoikeuden syntymistä siihen saakka, kun kyseinen vero on maksettu tavaroiden luovuttajalle tai palveluiden suorittajalle, sellaisten verovelvollisten osalta, joihin sovelletaan vaihtoehtoista järjestelmää, jossa niiden tekemistä tavaroiden luovutuksista ja palveluiden suorituksista syntyy arvonlisäverosaatava maksun vastaanottamishetkellä mainitun direktiivin 66 artiklan b alakohdan mukaisesti (kassaperusteinen kirjanpitojärjestelmä). Kyseisessä järjestelmässä verovelvollisten on oltava yksityisiksi elinkeinonharjoittajiksi rekisteröityjä.
(2)
Viro on hakenut lupaa jatkaa tämän poikkeavan erityistoimenpiteen soveltamista komission pääsihteeristön 4 päivänä syyskuuta 2009 saapuneeksi kirjaamalla kirjeellä.
(3)
Direktiivin 2006/112/EY 395 artiklan 2 kohdan mukaisesti komissio toimitti 1 päivänä lokakuuta 2009 päivätyllä kirjeellä hakemuksen muille jäsenvaltioille. Komissio ilmoitti 5 päivänä lokakuuta 2009 päivätyllä kirjeellä Virolle, että sillä oli kaikki arviointia varten tarpeellisina pitämänsä tiedot.
(4)
Kassaperusteinen kirjanpitojärjestelmä on sellaisille pienyrityksille tarkoitettu yksinkertaistettu ja vaihtoehtoinen järjestelmä, jotka eivät saa verovapautusta. Kyseisessä järjestelmässä verovelvollisiin sovelletaan niiden meno- ja tulotapahtumien maksupäivään perustuvaa yksinkertaista sääntöä sen määrittämiseksi, milloin niiden on käytettävä arvonlisäveron vähennysoikeutta ja milloin niiden on suoritettava kyseinen vero veroviranomaisille. Kyseessä on siis näiden verovelvollisten osalta yksinkertaistamistoimenpide, joka voi myös kasvattaa niiden kassavirtaa.
(5)
Komissio antoi 28 päivänä tammikuuta 2009 direktiiviehdotuksen, jolla on tarkoitus muuttaa direktiiviä 2006/112/EY laskutussääntöjen osalta ja jonka nojalla jäsenvaltiot voisivat lykätä arvonlisäveron vähennysoikeuden syntymistä siihen saakka, kun kyseinen vero on maksettu tavaroiden luovuttajalle tai palveluiden suorittajalle, sellaisten verovelvollisten osalta, joiden vuotuinen liikevaihto ei ylitä jäsenvaltioiden enintään 2 000 000 euroksi vahvistamaa enimmäismäärää ja joihin sovelletaan sen vuoksi vapaaehtoista järjestelmää, jossa niiden liiketoimista syntyy arvonlisäverosaatava vasta maksun vastaanottamishetkellä.
(6)
Kyseessä oleva poikkeava erityistoimenpide ei vaikuta Viron lopullisessa kulutusvaiheessa kantamista arvonlisäveroista saamiin tuloihin eikä unionin arvonlisäveroista saamiin omiin tuloihin,
ON HYVÄKSYNYT TÄMÄN PÄÄTÖKSEN:
1 artikla
Poiketen siitä, mitä direktiivin 2006/112/EY 167 artiklassa säädetään, Virolle annetaan lupa lykätä arvonlisäveron vähennysoikeuden syntymistä toisessa kohdassa tarkoitettujen verovelvollisten osalta siihen saakka, kun kyseinen vero on maksettu tavaroiden luovuttajalle tai palveluiden suorittajalle.
Asianomaisten verovelvollisten on täytynyt valita järjestelmä, jossa niiden tekemistä tavaroiden luovutuksista ja palvelujen suorituksista syntyy arvonlisäverosaatava maksun vastaanottamishetkellä.
Toisessa kohdassa tarkoitettua järjestelmää sovelletaan 31 päivään joulukuuta 2010 saakka verovelvollisiin, jotka on rekisteröity yksityisiksi elinkeinonharjoittajiksi.
Toisessa kohdassa tarkoitettua järjestelmää sovelletaan tammikuun 1 päivästä 2011 verovelvollisiin, joiden vuotuinen liikevaihto ei ylitä Viron vahvistamaa enimmäismäärää, jonka vasta-arvo kansallisena valuuttana on enintään 200 000 euroa direktiivin 2006/112/EY 399 ja 400 artiklan mukaisesti määritettynä.
2 artikla
Tätä päätöstä sovelletaan 1 päivästä tammikuuta 2010 sen direktiivin voimaantulopäivään saakka, jonka nojalla jäsenvaltiot saavat lykätä arvonlisäveron vähennysoikeuden syntymistä siihen saakka, kun kyseinen vero on maksettu tavaroiden luovuttajalle tai palvelujen suorittajalle, sellaisten verovelvollisten osalta, joiden vuotuinen liikevaihto ei ylitä tiettyä enimmäismäärää ja joihin sovelletaan sen vuoksi vapaaehtoista järjestelmää, jossa niiden tekemistä tavaroiden luovutuksista ja palveluiden suorituksista syntyy verosaatava maksun vastaanottamishetkellä. Joka tapauksessa tätä päätöstä sovelletaan enintään 31 päivään joulukuuta 2012.
3 artikla
Tämä päätös on osoitettu Viron tasavallalle.
Tehty Brysselissä 15 päivänä joulukuuta 2009.

Labels: 3
2
15
18